b'\n_START_ARTICLE_\nEstrellita - Pesem za domov\n_START_SECTION_\nZgodba\n_START_PARAGRAPH_\nZgodba se dogaja v poznih devetdesetih letih v Ljubljani. Dora Fabiani je privla\xc4\x8dna u\xc4\x8diteljica klavirja, ki se odpove lastni karieri in je trideset let \xc5\xbeena, desna roka in muza bolj uspe\xc5\xa1nega violinista Mihaela Fabianija. Po njegovi smrti odkrije, da je imel ljubico Ignacijo. Potem spozna begunskega de\xc4\x8dka Amirja, ki trdi, da je z njenim mo\xc5\xbeem igral violino v neki beznici in da mu je bil neke vrste drugi o\xc4\x8de, ki je verjel v njegov talent. Rad bi vsaj enkrat zaigral na njegovi stari dragoceni italijanski violini. Dora se odlo\xc4\x8di spodbujati talent Amirja in kljub vsemu najame Ignacijo za njegovo u\xc4\x8diteljico violine. Amirjevi star\xc5\xa1i so revni, njegova mama Sabina je polna neizpolnjenega hrepenenja, njegov o\xc4\x8de Izet pa zapit kockar. Dora pride z njima v stik in Amirju podari violino, \xc4\x8demur njegova mama sprva nasprotuje. Dorin me\xc5\xa1\xc4\x8dansko razvajeni sin Julijan zahteva svojo polovico vrednosti violine, zato pride do spora. Julijan tudi za\xc4\x8duti privla\xc4\x8dnost do Amirjeve matere, ki se je z njim pripravljena skrivaj sestajati nekajkrat na mesec, da bi Amir obdr\xc5\xbeal violino.\n_START_SECTION_\nProdukcija\n_START_PARAGRAPH_\nZgodbo je navdihnila zgodba o deklici, ki ji je starej\xc5\xa1a bogata gospa podarila violino, nato si je premislila in deklico, ki je in\xc5\xa1trument vzljubila, zelo prizadela. Film je tudi kritika obsedenosti ljudi z denarjem. Pri razvoju scenarija se je ta skoraj popolnoma spremenil, osnovna ideja je ostala enaka. _NEWLINE_Re\xc5\xbeiser se snemanja Estrellite ni lotil na gverilski na\xc4\x8din, brez prora\xc4\x8duna, saj je imel s tem slabe izku\xc5\xa1nje pri snemanju filma Pod njenim oknom, mu\xc4\x8dila ga je slaba vest zaradi izkori\xc5\xa1\xc4\x8danja sodelavcev in prijateljev. Zbiranje denarja je trajalo dolgo, saj v Sloveniji niso dobili dovolj sredstev. _NEWLINE_Potrebni denar so poiskali v Nem\xc4\x8diji, Bosni in Makedoniji, kljub nespodbudnemu dejstvu, da igralci govorijo slovensko in se zgodba dogaja v Ljubljani. Ustvarjalci filma so nem\xc5\xa1kega koproducenta, Mediapolis Film und Fernsehproduktion GmbH, na\xc5\xa1li na CineLink Project Market-u na Sarajevskem filmskem festivalu leta 2005, kjer je Pevec pri\xc5\xa1el v stik tudi z Garethom Jonesom, ki naj bi po Pev\xc4\x8devem mnenju z izbolj\xc5\xa1avami scenarija pomagal prepri\xc4\x8dati nem\xc5\xa1ke koproducente. Po besedah producenta Danijela Ho\xc4\x8devarja so nekako spravili skupaj javna sredstva in sredstva televizijskih koproducentov. Nem\xc5\xa1ki producent je prispeval levji dele\xc5\xbe tujih sredstev pod pogojem, da sodeluje dolo\xc4\x8deno \xc5\xa1tevilo nem\xc5\xa1kih avtorjev in da se denar porabi v Nem\xc4\x8diji. Pevec je spoznal dobre in slabe plati koprodukcij. Dobra stran je ta, da spozna\xc5\xa1 drugo filmsko okolje in pridobi\xc5\xa1 nova znanja in izku\xc5\xa1nje, slaba je ta, da za\xc4\x8dne\xc5\xa1 sprejemati kompromise in ustvari\xc5\xa1 "evropuding". Pevec je tudi povedal, da si ne \xc5\xbeeli ve\xc4\x8d delati koprodukcij, ker zaradi pomanjkanja denarja lahko popusti\xc5\xa1 v avtorski doslednosti, samo da bi zakrpal prora\xc4\x8dun. Da mu Nemci ne bi vsilili svojega igralca in tako spremenili scenarija, je Pevec sprejel nem\xc5\xa1kega direktorja fotografije, nem\xc5\xa1ko pomo\xc4\x8d pri tonu in postprodukciji in snemanje ljubljanskega stanovanja v Leipzigu, kjer je najem me\xc5\xa1\xc4\x8danskega stanovanja celo cenej\xc5\xa1e, kot v Sloveniji. _NEWLINE_Avdicije so bile dolgotrajne in naporne, potekale so v Sloveniji, Srbiji, Bosni in Makedoniji. Igralce so izbrali na osnovi poskusnih posnetkov._NEWLINE_Pri otro\xc5\xa1kih vlogah je imel re\xc5\xbeiser zelo dolge avdicije, ki so trajale pol leta, makedonski igralec Marko Kova\xc4\x8devik, ki je igral Amirja, je imel na avdiciji \xc5\xa1tevilko \xc4\x8dez 1000. Moral se je nau\xc4\x8diti imitirati igranje violine za dolo\xc4\x8dene skladbe in govoriti slovensko in bosansko. Pevec je bil z njegovim delom zelo zadovoljen._NEWLINE_Ana Temeljotov, ki v filmu spremlja Amirja na klavirju, je bila izbrana na avdiciji, za katero je izvedela v svoji glasbeni \xc5\xa1oli._NEWLINE_Snemanje filma se je za\xc4\x8delo marca 2006._NEWLINE_Prora\xc4\x8dun filma je bil 1.383.446 \xe2\x82\xac . Ve\xc4\x8dinsko je bil financiran s strani takratnega Filmskega sklada Republike Slovenije (zdaj\xc5\xa1nji Slovenski filmski center), ki je film v svoj program uvrstil \xc5\xbee leta 2004, poleg prej navedenih dr\xc5\xbeav je del sredstev, 30.000 \xe2\x82\xac, leta 2004 prispevala tudi Evropska unija preko programa "Ustvarjalna Evropa" (podprogram "Media"). _NEWLINE_Glavni produkcijski hi\xc5\xa1i sta bili Vertigo, zavod za kulturne dejavnosti in E-motion film - Ljubljana._NEWLINE_Jasna Andri\xc4\x87 je oblikovala filmsko \xc5\xa1pico in promocijski material.\n_START_SECTION_\nSami ustvarjalci filma o svojem izdelku\n_START_PARAGRAPH_\nProducent Ho\xc4\x8devar trdi, da je Estrellita univerzalna filmska zgodba, kar je po njegovem pomembno, \xc4\x8de \xc5\xbeeli\xc5\xa1 projekt predstaviti v tujini._NEWLINE_Za Pevca je glasba edina umetnost, ki izra\xc5\xbea vsa \xc4\x8dlovekova \xc4\x8dustva.\n_START_SECTION_\nPredvajanje in odziv gledalcev\n_START_PARAGRAPH_\nFilm je na redni kinospored pri\xc5\xa1el 7. oktobra 2007, privabil 128 gledalcev in zaslu\xc5\xbeil 667 \xe2\x82\xac. Premiero je do\xc5\xbeivel 23. januarja 2008 v Kinoklubu Vi\xc4\x8d in kinu Komuna, ponovno so ga za\xc4\x8deli predvajati 24. januarja 2008, videlo ga je 12.220 gledalcev in zaslu\xc5\xbeil je 44.739 \xe2\x82\xac. Skupaj je torej imel 45.406.2 \xe2\x82\xac zaslu\xc5\xbeka in 12.348 gledalcev._NEWLINE_Razlog za ponovno predvajanje je bil konkurenca ostalih dveh slovenskih filmov, Instalacije ljubezni in Petelinjega zajtrka, ki je v kino tudi pri\xc5\xa1el oktobra._NEWLINE_Film je bil izdan na DVD-ju 2. septembra 2013.\n_START_SECTION_\nOdziv kritikov\n_START_PARAGRAPH_\nZdenko Vrdlovec z Dnevnika  je film uvrstil v vrh 10. slovenskega filmskega festivala. Za\xc4\x8detek primerja z Modro Krzystofa Kieslowskega, nadaljevanju filma se po njegovem pozna vpliv scenarista Sidrana, hvali emocionalno inteligenco filma, re\xc5\xbeijo in igro protagonistov._NEWLINE_Marcelu \xc5\xa0tefan\xc4\x8di\xc4\x8du z Mladine se zdi film poln na silo narejenih emocij in nesubtilen, metafore starinske. Film imenuje "kolekcija kvazipoeti\xc4\x8dnih prilo\xc5\xbenosti za pri\xc5\xbeiganje cigaret", ne mara stalnega je\xc4\x8danja klasi\xc4\x8dne glasbe. O\xc4\x8dita mu pokroviteljski odnos do Bosancev in dokazovanje superiornosti nad njimi. Ne zdi se mu primerno, da se bole\xc4\x8dino bur\xc5\xbeujev primerja z bole\xc4\x8dino beguncev._NEWLINE_Matej Frece za Zofijine ljubimce Pevcu pripi\xc5\xa1e izjemen ob\xc4\x8dutek za \xc4\x8dlove\xc5\xa1ko \xc4\x8dutenje in izjemen smisel za podajanje komplicirane zgodbe z veliko likov in podzgodb. Ob\xc5\xbealuje, ker bo film ostal spregledan v letu Petelinjega zajtrka._NEWLINE_Slavko Jeri\xc4\x8d je za MMC rtvslo.si filmu dal oceno 4. Moti ga pretirano poudarjanje \xc4\x8dustev junakov z glasbo, a je filmu naklonjen, primerja ga s Petelinjim zajtrkom, ki je po njegovem podobno zgodbo predstavil na \xc5\xa1ir\xc5\xa1i publiki bolj v\xc5\xa1e\xc4\x8den na\xc4\x8din. Kritik hvali Pev\xc4\x8devo zvestobo samemu sebi._NEWLINE_Simona Rebolj v svojem blogu hvali igro Senada Ba\xc5\xa1i\xc4\x87a in Medihe Musliovi\xc4\x87, \xc4\x8dudi jo hladnost lika ljubice. Ne razume, zakaj Silve \xc4\x8cu\xc5\xa1in niso v preteklosti bolj uporabljali v filmih, obregne se ob zgo\xc5\xa1\xc4\x8denost premier slovenskih celove\xc4\x8dercev v slovenskih kinih._NEWLINE_Gabriele Barcaro je za internetni portal Cineuropa podala kratek povzetek zgodbe in napisala, da re\xc5\xbeiser v film preko likov vklju\xc4\x8di vse generacije in socialne razrede. Moti jo moraliziranje in dejstvo, da film ne ube\xc5\xbei svoji najbolj bizarni ideji, da mrtev mo\xc5\xbe visi nad zgodbo in se izra\xc5\xbea preko prevra\xc4\x8danja zvezkov, znakov in kli\xc5\xa1ejev._NEWLINE_Alissa Simon za Variety napi\xc5\xa1e, da je film v primerjavi s prej\xc5\xa1njim Pev\xc4\x8devim Pod njenim oknom preve\xc4\x8d "pudingast", kar vidi kot tipi\xc4\x8dno posledico koprodukcije in da bi se zgodba lahko dogajala v vsakem velemestu, kjer \xc5\xbeivijo imigranti. Po njenem mnenju se film preve\xc4\x8d \xc4\x8dasa ukvarja s te\xc5\xbeavnim zakonom Amirjevih star\xc5\xa1ev, njegova mama Sabina se ji zdi zelo potrpe\xc5\xbeljiva, njena afera z Julijanom pa privle\xc4\x8dena za lase. Sabinin odgovor Dori, da je za Bosanca bolje, \xc4\x8de trenira nogomet, po njenem poudari finan\xc4\x8dno stisko teh vojnih beguncev. Pohvali \xc4\x8cu\xc5\xa1inovo, kostumografijo in delo direktorja fotografije, opi\xc5\xa1e stile glasbe, ki se pojavijo v filmu, od klasike do balkanske folk glasbe._NEWLINE_Raziskovalci pri projektu "mini" so analizirali like priseljenk iz biv\xc5\xa1e Jugoslavije v nekaterih slovenskih filmih. Amirjevo mamo vidijo kot racionalno osebo, ki prisluhne sinu in no\xc4\x8de, da bi dru\xc5\xbeina razpadla. Propadajo\xc4\x8dega mo\xc5\xbea opozarja na odgovornost in sporo\xc4\x8da, kako te\xc5\xbeko je "Bosanec" v Sloveniji \xc5\xa1e kaj drugega, kot nogometa\xc5\xa1.'